33. schôdza NR SR - 1.deň - B. popoludní
Dátum: 2025-03-25
Poslanec: Malatinec, Roman (-)
Druh vystúpenia: Vystúpenie v rozprave

95. Ďakujem veľmi pekne. Kolegovia, kolegyne, dovoľte, aby som sa vyjadril k vašim pripomienkam na nomináciu môjho kolegu Ivana Ševčíka, ktorý je človek, ktorý riadil nespočetné množstvo ľudí, jeho organizačné schopnosti sú nespochybniteľné. Ale mi dovoľte oživiť vám aj pamäť, aj v saske, aj v iných opozičných stranách, pretože hovoríte o odbornosti, hovoríte o tom, že by to mali ľudia riadiť, ktorí tomu rozumejú. Tak poďme si to pripomenúť v histórii tejto slovenskej politiky, ako pranierujete tu človeka, ktorý stíhal ľudí, dokázal pre tento štát urobiť strašne veľa a si myslím, že je na mieste, že je nominovaný. Tak vám to chcem pripomenúť. Hovorí kolega Hlina, hovorí tu pán Viskupič, tak sa spýtam, kto bol ministrom školstva, keď SaS-ka bola vo vláde? To si vážne ideme toto dokazovať? Ja nebudem menovať menovite, lebo mám v úcte svojich kolegov. Alebo že bola ministerkou moja kolegyňa z umenia, to bolo v poriadku? Prečo ste vtedy nič nepovedali? A vy idete tu pranierovať Ivana Ševčíka? (Prerušenie vystúpenia predsedajúcim.) Gašpar, Tibor, podpredseda NR SR (Povedané súbežne s rečníkom.) Pán poslanec Pročko, zachovajte kľud. Dobre? Malatinec, Roman, poslanec NR SR (Povedané súbežne s predsedajúcim.) Však vaša kolegyňa Remišová, nie? Gašpar, Tibor, podpredseda NR SR Upozorňujem vás, pán poslanec Pročko. (Reakcia z pléna.) Nechajte vystúpiť v kľude pána poslanca. Malatinec, Roman, poslanec NR SR Ja som, ja som odpovedal a ešte budem reagovať aj na kolegyňu Stohlovú. Áno, náš predseda Rudo Huliak má výhrady voči Európskej únii a spýtam sa vás, či viete, čo sa stalo za uplynulé dni, keď vypukla krívačka a slintačka, ako zareagoval poľský trh? Že Poliaci zakázali nielen surové mlieko vyvážať do Poľska, ale aj všetky mliečne výrobky. Pasterizované výrobky, ktoré sú nie škodlivé. Pýtam sa, keď hovoríme o reforme Európskej únie a že nám vadí niečo aj na Európskej únii, tak to hovoríme oprávnene. Kde je Európska únia, prečo nestojí pri Slovenskej republike? Prečo nepredvolá Poliakov, čo urobili s mliečnymi výrobkami, ktoré môžeme vyvážať do Poľska? To myslíme vážne? Áno, včerajším a predvčerajším dňom zastavili Poliaci vývoz pasterizovaných výrobkov slovenských do Poľska. Súhlasím, pán Hlina, povedali ste, áno, dopady to budú veľké. Ale ja hovorím a pýtam sa, prečo Európska únia nestojí pri Slovenskej republike a nezasiahne a nebude napádať aj Poľsko, že či v rámci voľného trhu si to môžu dovoliť. A ešte raz, pasterizované mlieko nie je škodlivé, takže z tohto titulu máme mať možnosť výhrady voči týmto veciam. My si uvedomujeme a tá, témy, ktoré Národná koalícia otvára, tak je voda, pôda, les a otvárame aj ďalšie témy. A nám, ja som tiež z vidieka, pán Hlina, tiež vidím, že tí poľnohospodári sa boja. Jednoduchí poľnohospodári, ktorý má doma tri-štyri kravy, že sa boja, čo bude. Ale verím, že kompetentní, aj naši predstavitelia vo vláde, aj viem, že pán minister Takáč robí maximum pre to, aby sme zabránili týmto veciam, ale dosť dobrý kapitál vytĺkate z tohto. Malatinec, Roman, 95/2 Veď to len pred pár dňami akože to, to ja sa čudujem, že čo vy dokážete urobiť z tejto témy. A už sme vás vyzývali, vyzýval vás premiér, vyzval vás minister, nezneužívajte túto tému a potiahnime za jeden povraz, prosím vás pekne, tu je ohrozené pôdohospodárstvo a ekonomika štátu, tak prosím vás, nespochybňujme a vráťme sa aj späť, to, čo som vám povedal, osobnosť pána Ševčíka, pretože si myslím, že je to dobrý manažér a bude vedieť patrične viesť tento výbor, pretože je to aj o organizačných schopnostiach a zaujíma sa o tieto témy. Takže ja viem, je to vaša práca opozičná, máte na to plné právo, môžte ho spochybňovať, ale vďaka vládnej koalícii tento človek tam bude, predpokladám, že získa všetku dôveru poslancov, ktorí sú tu, to som ani nečakal, že toľko ľudí budete reagovať, ale však dobre, na to sme tu. Takže mi dovoľte, aby som uzavrel moje vystúpenie a ďakujem za pozornosť.